Druk teen Sharks nou éérs op Lions na Saders verloorDie eerste deel van die vele permutasies is volbring. Maar die Lions se vernaamste taak lê nog laatmiddag Saterdag voor om al drie uitspeelwedstryde tuis te mag speel. Al het die verdedigende kampioenspan die Hurricanes Saterdagoggend SA tyd met die onoorwonne Crusaders afgereken, 31-22, sal die Sharks en die Lions eers na hul wedstryd die middag weet wie hul kwarteind-teenstanders is. Die Hurricanes het sonder hul spelskepper Beauden Barrett wat kort voor die wedstryd met ŉ virusinfeksie onttrek het en met die besering van die senter Vince Aso tydens die opwarmsessie, ŉ paar ontwrigtende skuiwe in die agterlyn gehad, maar het vir die Lions ŉ yslike guns bewys. Die neerlaag vir hulle beteken dat die Crusaders steeds op 63 ligapunte staan – net twee meer as die Lions wat nog die wedstryd laat Saterdagmiddag in Durban teen die Sharks oor het. Speel hulle gelykop, is die Lions se koppe deur omdat hulle punteverskil (305) heelwat beter as die Crusaders se 241 is. In daardie geval speel die Lions en die Sharks, as die eerste en die agste spanne in die kwarteind, aanstaande naweek in Johannesburg, weer teen mekaar. Die Sharks, wen of verloor, bly agste in hierdie deurmekaar ligastruktuur van Sanzaar en speel dus teen die afdelingwenner met die meeste ligapunte. Verloor die Lions, bly hulle die afdelingwenner met die tweede meeste ligapunte en sal die Sharks na Christchurch moet reis vir hulle kwarteind – nie ŉ ideale vooruitsig nie! Soos sake na afloop van die stryd tussen die Hurricanes en die Crusaders staan, is die kwarteindwedstryde nou: Crusaders vs Sharks Lions vs Highlanders Stormers vs Chiefs Brumbies vs Hurricanes Klop die Lions die Sharks, verander dit die kwarteindwedstryde na: Lions vs Sharks Crusaders vs Highlanders Stormers vs Chiefs Brumbies vs Hurricanes ♦ In die klipharde stryd waar die Crusaders 15 strafskoppe teen sewe afgestaan en daarmee die beheer aan die Hurricanes besorg het, is daar ŉ paar goeie drieë gedruk. Jordie Barrett, wat met sy broer se onttrekking na senter verskuif is en veral aanvanklik nie heeltemal oortuig het nie, se skopskoen was egter reg ingestel. Had hy teen die Britse en Ierse Leeus die skopwerk behartig, het die reeks b ander einde gehad. In die taai wedstryd is egter minder hardlooprugby as gewoonlik gesien, en die opskietverdediging van albei spanne het, soos die Leeus, dit vir eenstanders moeilik gemaak. ♦ Saterdagoggend in Suid-Afrika is die Brumbies, die Australiese afdelingwenner, deur ŉ Highlandersspan wat glad nie goed gespeel het nie, met 28-10 afgeransel; en die Sunwolves het in Tokio agt drieë teen die Blues gedruk en met 48-21 gewen. ♦ Die Western Force het vyf keer gaan druk teen die Waratahs wat belangeloos voorgekom het om Australiese rugby se probleme te onderstreep. Die telling was 40-11